PAGE  
1
[image: image1.jpg]pny' N'w n]'ld"})

2°XT IN'NA PNX' VT 200 DY Y





המציאות כאשליה 
צבי ויינגרטן
שיח לשבת חיי שרה
איך נפטרה שרה? חלק מהמדרשים מדברים על צער וכאב לב בעקבות פרשת העקדה. דרשות אלו למדות מסמיכות הפרשיות את סמיכות האירועים ומסיקות שאחת עקבה את חברתה. בין השאר נלמד שיצחק היה בן 37 בעת שנעקד ורבקה, שהוזכרה לראשונה אחרי העקדה, היתה בת 3 בעת שנישאה (מכיוון שיצחק נישא לה כשהיה בן ארבעים). אך סדר עולם, על פי רוב רובם של כתבי היד מסיק שיצחק היה בן 26 בעת שנעקד. זאת מלימוד של המילים "ויגר בארץ פלשתים ימים רבים" – רבים על ימי מגוריו בחברון. ומכיוון שאברהם גר בחברון 25 שנה, הכלל המצמצם של סדר עולם מוביל למסקנה החד-משמעית שבבאר שבע גר אברהם 26 שנה – ומכאן שזהו גילו של יצחק בעת שנעקד. על פי חישוב זה, ומהסיבות לעיל, רבקה הייתה בת 14 בעת שנישאה, ושרה נפטרה, לא בעקבות העקדה אלא כעבור 11 שנה.

אם כן, חזרנו לראשית דברינו, ועל פניו עלינו לענות ששרה נפטרה מהגעתה לקץ ימיה ולשלמותם. קביעה זו עומדת כנראה ברקע לדרשת ר' עקיבא הידועה "מה ראת אסתר שתמלוך על קכ"ז מדינה? אלא תבוא אסתר שהיא בת בתה של שרה שחיית קכ"ז שנה ותמלוך על קכ"ז מדינה" – אסתר זכתה לשלמות כשם שאם אמה חיה בשלמות.

ההסבר הזה אינו מניח את הדעת: האשה שהלכה לצדו של אברהם בכל מעשיו והסכימה לדעתו גם באירועים מעוררי ביקורת, נפטרה ולא זכתה לראות בקניינו הראשון בארץ, או בנישואי בנה. שני אירועים כל כך משמעותיים למציאותה היא פיספסה. מבט זריז בפרשה מגלה כאן מציאות שזורה ומעגלית – הקניין הראשון בארץ היה מקום קבורתה של שרה; נישואי יצחק שלובים בהתנחמות אחרי פטירת אמו – במילים אחרות, לא ייתכן ששרה תזכה לראות את שני האירועים האלו.

כשחושבים על זה, גורלו של אברהם אינו רחוק מגורל אשתו. הנושא הכי מכאיב מסיפור חייו, בפשטם של דברים, הוא גירוש ישמעאל. המדרשים, ורש"י שמצטט אותם, מסבירים שהרקע לגירוש היה יציאתו של ישמעאל לתרבות רעה שחזרה ברורה ממנה התרחשה רק בקבורת אברהם, עת נתן ישמעאל כבוד ליצחק, "ויקברו אותו יצחק וישמעאל בניו". גם במקרה זה, נמנעת מאברהם ראיית הסוף הטוב אך המדרשים מרחיבים על כך שהקב"ה "בישרו שישמעאל עושה תשובה".

נראה שזוהי גם התשתית שמהווה את חיי אברהם ושרה – הבשורות. אלו, לא בהכרח מתממשות בחייהם אך הן מגדירות את חיי אברהם ומביאות אותו לזקנה, לשיבה טובה ובשלום לקברו. דוגמה לכך נמצאת באופן ברור בניואנס שבמסע החיפושים אחרי כלה ליצחק. אברהם אומר לעבדו, "לא תקח אשה לבני מבנות הכנעני אשר אנכי יושב בקרבו", אך העבד שחוזר על דברי אברהם אומר, "לא תקח אשה לבני מבנות הכנעני אשר אנכי יושב בארצו". הפער בין התפיסות השונות הוא משמעותי ביותר – אברהם חי את ההבטחה – הימצאות הכנעני סביבו זו מציאות חולפת, העבד חי את הקונקרטי – הימצאות הכנעני סביב היא הוכחת בעלות. אברהם חי את ההבטחה ונפטר בהבטחה, די לו בהבטחה האלוהית למימוש כדי שהוא יראה זאת בעיניו. יש לשער, שגם שרה, שהלכה איתו בדרך ארוכה יחד, ראתה את הדברים בצורה דומה. 

